गांगुली-सचिन के क्लब में शामिल हुए यूसुफ  
भारतीय क्रिकेट टीम के हरफनमौला खिलाड़ी यूसुफ पठान पूर्व कप्तान सौरव गांगुली, सचिन तेंदुलकर और डब्ल्यूवी रमन के क्लब में शामिल हो गए हैं।
भारतीय क्रिकेट टीम के हरफनमौला खिलाड़ी यूसुफ पठान पूर्व कप्तान सौरव गांगुली, सचिन तेंदुलकर और डब्ल्यूवी रमन के क्लब में शामिल हो गए हैं। 28 वर्षीय यूसुफ दक्षिण अफ्रीका में एकदिवसीय मुकाबले में शतक लगाने वाले भारत के चौथे खिलाड़ी बन गए हैं।  यूसुफ ने दक्षिण अफ्रीका के खिलाफ रविवार को पांचवें और अंतिम एकदिवसीय मुकाबले में 70 गेंदों पर शानदार 105 रनों की पारी खेली थी। उनकी इस विस्फोटक पारी में आठ चौके और इतने ही छक्के शामिल थे।  इससे पहले, भारत की ओर से दक्षिण अफ्रीका में गांगुली ने पांच, सचिन तेंदुलकर ने चार और डब्ल्यूवी रमन ने एक शतक लगाया है। यूसुफ ने अब तक 45 एकदिवसीय मुकाबले में 33.04 की औसत से 694 रन बनाए हैं, जिसमें दो शतक और तीन अर्धशतक शामिल हैं। इसके अलावा इतने ही मैचों में 34.76 की औसत से उन्होंने 30 विकेट भी झटके हैं।